**Reigate** on 24 000 asukkaan kaupunki Surreyn kreivikunnassa Kaakkois-Englannissa. Se muodostaa viereisen Redhillin kaupungin kanssa 66 000 asukkaan yhtenäisen taajamaalueen, joka luetaan Lontoon metropolialueeseen. Hallinnollisesti Reigate toimii Reigaten ja Bansteadin kaupunkipiirin keskuspaikkana eikä sillä ole kunnallista itsehallintoa (*unparished area*). Tammikuusta 2021 lähtien se on toiminut myös Surreyn kreivikunnan hallinnollisena keskuksena.

Historia
--------

Reigaten ympäristöstä on löydetty neoliittisia piikivikaivoksia ja pronssikautisia hautakumpuja. Doods Wayn alta kaivettiin esiin vuonna 2004 kaakeleiden polttouuni, joka on ajoitettu roomalaisajalle vuoteen 92. Ensimmäiset todisteet siitä, että seudulla asuneet roomalaiset koristelivat rakennuksiaan kaakeleilla, löydettiin jo 1880-luvulla.

Domesday Bookissa Reigatesta käytetään nimeä *Cherchefelle*, joka tarkoittaa mahdollisesti ’aukeaa paikkaa kukkulan vieressä’. Vilhelm Valloittaja luovutti kylän maat läänityksenä William de Warennelle, josta tuli vuonna 1088 Surreyn jaarli. Nimen Reigate alkuperä ei ole tiedossa. Se saattoi tarkoittaa ’metsäkauriin porttia’ (engl. *roe deer gate*) ja viitata de Warennen lähistölle perustamaan metsästyspuistoon. Toisen selityksen mukaan se on alkuperältään muinaisenglantilainen ja tarkoittaa joen reittiä.

Surreyn toinen jaarli, myös nimeltään William de Warenne, rakensi Reigateen linnan, jonka eteläpuolelle kylän asutus siirtyi vuoden 1150 paikkeilla. Kylään perustettiin 1200-luvulla augustinolaisluostari. Lakkautettuaan Englannin luostarilaitoksen 1535 kuningas Henrik VIII lahjoitti luostarin maat Katariina Howardin sedälle William Howardille, joka muutti sen rakennukset asuinkäyttöön. Reigaten linna raunioitui ajan myötä ja se purettiin 1700-luvun loppuun mennessä. Luostarialue päätyi valtuuston omistukseen vuonna 1945.

Reigate oli tyypillinen markkinakaupunki, joka erikoistui kaurahiutaleiden valmistamiseen. Lähistöltä saatiin myös hienoa hiekkaa, joka soveltui rakennusmateriaaliksi. Kaupunki tunnetaan myös reigatekivestä, jota on louhittu paitsi Reigatesta, myös Betchworthista, Bucklandista, Gattonista, Mersthamista, Chaldonista ja Bletchingleysta.

Lähteet
-------

1. ↑  Brinkhoff, Thomas: Reigate (Surrey, South East England, United Kingdom) – Population Statistics, Charts, Map and Location *City Population*. Viitattu 25.3.2024. (englanniksi)
2. ↑  Brinkhoff, Thomas: United Kingdom: Urban Areas in England – Population Statistics, Charts, Map and Location *City Population*. Viitattu 25.3.2024. (englanniksi)
3. ↑  Brinkhoff, Thomas: London (Agglomeration, Agglomerations, United Kingdom) – Population Statistics, Charts, Map and Location *City Population*. Viitattu 25.3.2024. (englanniksi)
4. ↑  Brinkhoff, Thomas: Reigate and Banstead (District, United Kingdom) – Population Statistics, Charts, Map and Location *City Population*. Viitattu 25.3.2024. (englanniksi)
5. ↑  Different ways to contact us Reigate & Banstead Borough Council. Viitattu 25.3.2024. (englanniksi)
6. ↑  Armstrong, Julie: Surrey County Council set to be based in Surrey for first time in 55 years  15.10.2020. SurreyLive. Viitattu 25.3.2024. (englanniksi)
7. 1 2 3 4  History of Reigate  15.10.2020. Reigate and Redhill Society. Viitattu 25.3.2024. (englanniksi)